
Н А Р Е Д Б А №9

за дейността в община Руен по предотвратяване и ликвидиране на последствията при бедствия, аварии и
 катастрофи
(приета с Протокол №24 от 10.10.2006 г.; изм. с Протокол №28/14.12.2017 г.)

I. ОБЩИ ПОЛОЖЕНИЯ
Чл. 1. С настоящата наредба се уреждат: организацията, функциите и задълженията на общинската администрация, търговските дружества и еднолични търговци и задълженията на гражданите за провеждане на превантивна дейност по опазване живота и здравето на хората, частната, общинската и държавната собственост, както и мерките за ограничаване и ликвидиране на последствията при възникване на бедствия, аварии и катастрофи (БАК).

Чл. 2. Общинската и кметски администрации на територията на община Руен, ръководителите и/или управителите на търговски дружества  и еднолични търговци, осъществяват извършването на превантивните действия, организацията, ръководството, координацията и контролът на дейността за предотвратяване и ликвидиране на последствията при възникване на БАК. 
Чл. 3. Основни функции по смисъла на чл. 1 са:
(1) Извършване на превантивна дейност за надопускане и намаляване на вредните последствия при възникване на бедствия, аварии и катастрофи;

(2) Създаване на организация, подготовка на органи за ръководство, сили и средства, поддържането им в готовност и провеждане на спасителни и неотложно аварийно възстановителни работи при възникване на бедствия, аварии и катастрофи;

(3) Обучение на населението за поведение и действие при възникване на бедстия, авариии и катастрофи;

(4) Събиране, обработване, обмен и разпространяване на информация за съществуващите потенциални опасности за възникването на бедствия, аварии и катастрофи.
II. ЗАДЪЛЖЕНИЯ НА ОБЩИНСКАТА АДМИНИСТРАЦИЯ, РЪКОВОДИТЕЛИТЕ НА ТЪРГОВСКИ ДРУЖЕСТВА, УПРАВИТЕЛИ НА ФИРМИ И ГРАЖДАНИТЕ НА ТЕРИТОРИЯТА НА ОБЩИНА РУЕН


Чл. 4. (1) Кметът на общината със своя заповед определя състава на Постоянната общинска комисия и щабовете и на територията на Община Руен за защита на населението при бедствия, аварии и катастрофи от съответните администрации. 

 (2) Задължават се физическите и юридически лица развиващи производствена и търговска дейност на територията на община Руен да съставят със Заповед комисии за защита на работниците, служителите и населението при БАК. 
(3) Комисиите по  (1) и (2) ежегодно разработват и провеждат, съгласувано с Постоянната общинска комисия за защита на населението при бедствия, аварии и катастрофи /ПОбК ЗНБАК/, а така също и план за провеждане на спасителни и неотложни аварийно-възстановителни работи /СНАВР/ за ликвидиране последствията при възникване на БАК. 
Чл. 5. (1) Постоянните комисии към общините изпълняват следните основни задачи:

1. анализират състоянието и готовността на съответните търговски дружества и предприятия на еднолични търговци за предотвратяване и ликвидиране на последствия от бедствия, аварии и катастрофи в общината и разработват програми, планове и мерки за повишаване на тяхната готовност, извадка от програмите и плановете да се изпращат в съответното планово министерство или ведомство;
2. организират и провеждат превантивна дейност за предотвратяване и намаляване на вредните последствия от бедствия, аварии и катастрофи;

3. създават и поддържат в готовност органи за ръководство и формирования за изпълнение мероприятия по защитата;

4. организират привеждането им в готовност на подчинените им комисии, щабове и формирования с цел проверка;

5. планират, организират, ръководят, координират и контролират предоставянето и участието на формирования и средства в спасителните и неотложноаварийно-възстановителни работи;

6. събират информация за възникналите бедствия, аварии и катастрофи в общината и информират Постоянната комисия към Министерски съвет и застрашеното население за създалата се обстановка, за предприети мерки за ликвидиране на последствията и за начините на поведение и действие;

7. осигуряват и поддържат в готовност средствата за оповестяване, за колективна и индивидуална защита на населението от Общината;
8. осигуряват и поддържат необходимата материална база на органите и формированията на Министерството на държавната политика при бедствия и аварии за осъществяване на функциите им;
9. планират средства в годишните си бюджети за изпълнение по мероприятията по защитата;

10. осъществяват контрол върху дейността на търговските дружества и едноличните търговци и предприемат мерки за повишаване на тяхната безопасност и за санкциониране на нарушителите; информация за констатираните нередности, за предприетите мерки и за наложените санкции изпращат в съответните отраслови министерства и ведомства;

11. оказват помощ и контрол по изпълнението на задачите по защитата на населението и обектите от националното стопанство на територията на общината;
12. подпомагат работата на териториалните органи на централните ведомства;

(2) Решенията на Постоянната комисия в рамките на тяхната компетентност се вземат с обикновенно мнозинство и са задължителни за подчинените им органи на местната администрация, за съответните търговски дружества, еднолични търговци и гражданите на територията на общината.

(3) Постоянната общинска комисия /ПОбК/ разработва следните документи:

1. годишен план за работата на ПОбК в който се включват задачи и мероприятия, осигуряващи изпълнението на функциите по защитата на населението и националното стопанство при  бедствия, аварии и катастрофи;

2. план за провеждане на спасителни и неотложни аварийно-възстановителни работи /СНАВР/, който се утвърждава от Председателя на ПОбК /кмета на общината/ и се съгласува с Председателя на Постоянната областна комисия /ПОК/ /Областния управител/.

3. Планът за провеждане на СНАВР се въвежда в действие от Председателя на ПОбК в рамките на неговата компетентност.

Чл. 6. (1) Ръководството на СНАВР се осъществява от ПОбК – щаба или от излъчена нея състав – оперативна група настанена в помещение /работна зала/ или пункт за управлвние /ПУ/.

(2) Работните зали /места/ се изграждат в специално оборудвани и комуникационно осигурени помещения снабдени с необходимата апаратура и технически средства за решаване на широк кръг от задачи, които биха възникнали в условията на бедствия, аварии и катастрофи.
(3) Работните зали /места/ се оборудват със средства и материали за оперативна работа и се осигуряват условия за непрекъснат дейност – да има обособено място за временен отдих /с постелъчен комплект най-малко 2 бр. /, тоалетен възел снабден с топла вода /бойлер/, телевизор, радиоприемник, хладилник и всичко необходимо за денонощтна оперативна работа, а в пунктовете за управление допълнително и апаратура за радиационно и химическо разузнаване.

Чл. 7. (1) Търговските дружества и едноличните търговци на територията на община Руен създават, подготвят, оборудват с наличните средства и поддържат в готовност формированията за изпълнение на мероприятия по ликвидиране на последствията при БАК.
(2) При възникване на бедствия и аварии  в търговските дружества и едноличните търговци  се задължават да предоставят  на органите за управление на постоянните комисии към общинската и кметски администрации формирования и техника да участват с тях в провеждането на спасителни и неотложни аварийно-възстановителни работи при ликвидиране на последствията при БАК.

(3) Задължават се търговските дружества и едноличните търговци  ежегодно да планират средства за превантивна дейност и провеждане на мероприятията за ликвидиране на последствията при БАК.

Чл. 8. (1) Задължават се собствениците и/или управителите на търговски дружества и фирми, собствениците или наемателите на търговски обекти и офиси, да предприемат необходимите действия за обезопасяване, разчистване и привеждане в готовност за ползване след БАК прилежащите на сградите и имотите територии (тротоари, алеи, улични платна и зелени площи).
 (2) Задължават се собствениците и/или управителите на супермаркети, магазини и складове за хранителни стоки да предприемат необходимите мерки за своевременно разчистване и осигуряване свободен достъп на превозни средства и граждани до местата за снабдяване и търговия с хранителни стоки.
(3) Задължават се собствениците и управителите на аптеки и аптечни складове да предприемат необходимите мерки за своевременно разчистване и осигуряване свободен достъп на превозни средства и граждани до местата за снабдяване и търговия с лекарствени средства. 
(4) Задължават се председателите на управителните съвети /управителите/ на етажната собственост в сгради или части от тези етажи, в режим на съсобственост и гражданите живеещи в самостоятелни къщи да организират и предприемат необходимите мерки за обезопасяване, разчистване  и ликвидиране на последствията при БАК на прилежащите към сградите и дворовете територии /тротоари, алеи, тревни площи/.

(5) Задължават се домоуправителите и гражданите живеещи в самостоятелни къщи да предприемат необходимите действия за снабдяване и оборудване с необходимия инвентар /кофи, лопати, гребла за снегопочистване и др./ за участие в ликвидирането на последствията при БАК.
Чл. 9. (1) При обявяване на "Бедствено положение" със заповед на Кмета на общината, се забранява движението на превозни средства по указаните в заповедта участъци и райони на общината, с цел осигуряване приоритетно движение на МПС със специален режим на движение, специализирани машини и техника и превозни средства за снабдяване с хранителни продукти и медикаменти.

 Чл. 10. (1) Задължава се секретаря на ПОбК ЗНБАК при получаване на предупреждение от НИМХ - филиал Бургас или от органите на  "Гражданска защита" - София и Бургас, за възможни неблагоприятни атмосферни и техногенни условия, застрашаващи живота и здравето на населението, незабавно писмено или по телефона да уведомява звеното на ЦСМП с. Руен, РПУ – с. Руен, РЗПАБ - Айтос, "В и К" – с. Руен, "Електроразпределение" – с. Руен, БТК – с. Руен и всички кметове и кметския наместник по населени места. 
(2) Задължават се управителите на дружествата "ВиК" – с. Руен, "Електроразпределение" – с. Руен, БТК - с. Руен, звеното на ЦСМП с. Руен, РПУ – с. Руен, РЗПАБ – Айтос и всички кметовете и кметския наместник по населени места при получаване на предупреждението за предстоящи възможни неблагоприятни атмосферни и техногенни условия, да подготвят и приведат в готовност аварийно-ремонтните си групи и екипи за незабавна реакция при възникване на БАК. Непосредствено след получаване на предупреждението, същите писмено или по телефона до информират Председателя /секретаря/ на ПОбК ЗНБАК, или Дежурния при Общински съвет за сигурност при Община Руен за предприетите мерки и за готовността на аварийните групи и екипи. 
(3) Задължават се управителите на търговските дружества и еднолични търговци на обекти и фирми, които са в договорни отношения с община Руен относно изграждане и поддържане на обекти и инфраструктура на територията на общината, до 2 /два/ часа след обявяване на "Бедствено положение" да предоставят наличната си техника и средства, ведно с обслужващия персонал, в подчинение на Постоянната общинска комисия за извършване на спасителни и аварийно-възстановителни дейности. 
(4) При обявяване на "Бедствено положение" и привличане на допълнителни сили и техника, кметът на общината издава заповед за назначаване на комисии за контрол на разходваните от фирмите, участващи в ликвидиране на последствията от БАК, средства (по обем и видове дейности). 
ІІІ. АДМИНИСТРАТИВНО – НАКАЗАТЕЛНИ РАЗПОРЕДБИ
Чл. 11. (1) Контролът по спазване разпоредбите на настоящата Наредба се възлага на длъжностни лица определени със заповед на кмета на Общината и кметовете на населени места в Община Руен.
 (2) Нарушенията на Наредбата се установяват с актове, съставени от длъжностни лица, определени от кмета на Общината и кметовете на населени места в община Руен. 
(3) Установяването на нарушенията, издаването, обжалването и изпълнението на наказателнните постановления, се извършва по реда, предвиден в ЗАНН. 
Чл. 12. (1) За нарушаване на разпоредбата по чл.8 (1), (2),(3) и (4) се налага глоба в размер от 50 до 500 лв. 
Чл. 13. (1) Неспазването на чл. 10 (3) от Наредбата, от собствениците и/или управителите на търговски дружества и фирми, ще се счита като предпоставка за прекратяване на договорните отношения с община Руен. 
Чл. 14. (1) В случаи, при които неизпълнението на разпоредбите е довело до застрашаване живота и здравето на хората и са нанесени щети по частна и държавна собственост, наказателно постановление не се издава, а събраните материали се изпращат на съответния районен прокурор.
ІV. ДОПЪЛНИТЕЛНИ РАЗПОРЕДБИ


§ 1. По смисъла на допълнителните разпоредби на Правилник за организацията и дейността по предотвратяване и ликвидиране на последствията при бедствия, аварии и катастрофи ( ПМС 18/1998 год.): 
1. "Бедствено положение" е особено състояние вследствие на възникнало природно бедствие, авария или катастрофа с трайни последици, засягащи част от територията (области общини) или цялата страна, изискващо прилагането на специални мерки за определен период, имащи за цел провеждане на мероприятия за намаляване на загубите и ликвидиране на последствията. 
2. "Бедствие" е всяко природно явление, като земетресение, наводнение, свличане на земни пластове, бури, снежни виелици, лавини, специфични пожари, продължителни суши и епидемии; радиационно, химическо и бактериологично заразяване, когато са причинени жертви и тежки щети на собствеността или са застрашени здравето и животът на населението. 
3. "Авария" е внезапна технологична повреда на машини, съоръжения и агрегати, съпроводена със спиране или сериозно нарушаване на технологичния процес, с взривове, образуване на пожари, замърсяване на околната среда, разрушения, жертви или заплахи за живота и здравето на населението. 
4. "Катастрофа" е внезапно събитие, съпроводено с тежки последствия, жертви, наранявания, разрушения и повреди, които причиняват загуби, налагащи незабавна локализационна, спасителна и непосредствена възстановителна намеса в широк мащаб.
5.  "Зона на бедствено положение" е територията, на която са се проявили резултатите от възникналото бедствие, авария или катастрофа и се прилагат мерки за намаляване на загубите и за ликвидиране на последствията. 
6. "Ликвидиране на последствията от бедствия, аварии и катастрофи" са спасителни и неотложни аварийно-възстановителни работи, насочени към спасяване на живота и опазване здравето на хората, намаляване размерите на щетите на околната среда и на материалните загуби, а така също локализиране на зоните на бедствено положение и прекратяване действието на характерните за тях опасни фактори. 

V. ЗАКЛЮЧИТЕЛНИ РАПОРЕДБИ


§ 1. Тази Наредба се издава на основание чл. 22 от ЗМСМА и влиза в сила един месец след приемането ѝ в Общинския съвет. 
§ 2. Наредбата може да бъде изменяна, допълвана и отменена с решение на Общински съвет – с. Руен. 

